
Szinesztézia a romantikában - zene, szín és érzelmek Liszt Ferenc művészetében

Kutatásunk tárgya zene-szín-érzelem hármas lehetséges szinesztetikus összefüggéseinek közelebbi kognitív pszichológiai vizsgálata – a 2011-ben 200 éve született – Liszt Ferenc műveinek tükrében. A témánk elméleti alapját Stephen E. Palmer és kutatócsoportjának vizsgálatai adták, amely szerint az auditoros ingerek érzelmi kiértékelése vezet asszociatív vizuális inger kiválasztásához. Kutatásunk fő hipotézise a fenti modell megfordíthatóságának kérdését vizsgálja különböző vizuális ingerlési helyzetekben, illetve zenészek és nem-zenészek összehasonlítása mentén. A több körben lezajlott kutatásban 75 önkéntes vizsgálati személy vett részt, ahol különböző Liszt darabokat és általunk készített vizuális ingereket kellett sztenderdizált körülmények között négy érzelmi dimenzió mentén önkitöltős papír-ceruza tesztek segítségével megítélniük. Az eddig vizsgálati eredmények arról tanuskodnak, hogy a modell megfordítása részben ereményesnek bizonyult, ám az érzelmi kiértékelés szerepe a folyamatban statisztikailag nem egyértelmű. Mintánkban a zenészek és nem-zenészek számának aránytalanságai miatt jelenleg is folyamatban van egy kiegészítő vizsgálat, amely célzottan a professzionális zenei képzettség szerepét igyekszik tisztázni a fenti modell szempontjából. Dolgozatunk hosszú távú eredményei felhasználhatóak lehetnek a szinesztézia megismeréstudományi diskurzusán túl olyan alkalmazott pszichológiai területeken, mint a reklámpszichológia vagy ergonómia, illetve más diszciplinák közül hatással lehet pédául az esztétikai vizsgálatokra.



